ประมูล 900 MHz ดุเดือดผ่านมากว่า 18 ชั่วโมงล่าสุดราคาพุ่ง 63,724 ลบ.
อัพเดทประมูล 900 MHz ที่ผ่านมากว่า 18 ชั่วโมงมาถึงเวลา 06.00 น.วันนี้มีการต่อสู้อย่างเข้มข้นตลอดเวลา ล่าสุดรอบ 54 เสนอราคาที่ 31,862 ล้านบาทต่อใบอนุญาต ราคาเพิ่มขึ้น 198% รวม 2 ใบอนุญาตคิดเป็นมูลค่าการประมูล 63,724 ล้านบาท ด้านกทค.เชื่อประมูลใช้เวลาอีกไม่นาน ผู้เข้าร่วม 1 รายส่อแววถอย
16 ธ.ค. 2558

นพ.ประวิทย์ ลี่สถาพรวงศา คณะกรรมการกิจการโทรคมนาคม (กทค.)เปิดเผยว่า การประมูลคลื่นความถี่ 900 MHz ที่ผ่านมากว่า 18 ชั่วโมงมาถึงเวลา 06.00 น.วันนี้มีการต่อสู้อย่างเข้มข้นตลอดเวลา จะเห็นว่าไม่มีผู้เข้าประมูลรายใดประวิงเวลา จึงเชื่อว่าการประมูลต่อจากนี้น่าจะใช้เวลาอีกไม่นานแล้ว โดยขณะนี้มีผู้เข้าร่วมประมูลบางรายใช้สิทธิไม่เสนอราคา(Waiver)2 ครั้ง ซึ่งมีความเป็นไปได้ที่จะออกจากการประมูลในอีกไม่ช้า ก็จะทำให้ผู้ประมูลเหลือเพียง 3 ราย
ด้านนายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ(กสทช.)กล่าวว่า การประมูลคลื่นความถี่ 900MHz ล่าสุดรอบ 54 เสนอราคาที่ 31,862 ล้านบาทต่อใบอนุญาต ราคาเพิ่มขึ้น 198% รวม 2 ใบอนุญาตคิดเป็นมูลค่าการประมูล 63,724 ล้านบาท หรือคิดเป็นราคาประมูลเฉลี่ย 3,186 ล้านบาท/1MHz สูงกว่าราคาเฉลี่ยประมูลคลื่นความถี่1800 MHz ที่ 2,692 ล้านบาท/1MHz
“แต่ขอให้ประชาชนอย่าตกใจว่าราคาประมูลคลื่นความถี่สูงแล้วจะมีค่าบริการสูง เพราะผู้ประมูลจะไม่สามารถขึ้นราคา 4G สูงกว่า 3G”นายฐากร กล่าว
นายฐากร กล่าวว่า ในช่วงเที่ยงคืนถึง 6 โมงเช้าวันนี้ ผู้เข้าร่วมประมูลบางรายได้ร้องขออาหารเป็นข้าวขาหมู และพิซซ่า ซึ่งทางสำนักงาน กสทช.พร้อมจะเสริฟให้ และบางรายขอดูภาพยนตร์ ช่วง 04.00-05.00 น.ตามที่เข้าสังเกตการณ์ตามห้องผู้เข้าร่วมประมูลมีผู้บริหารเปลี่ยนชุดนอนและนอนพักผ่อนแล้วเหลือให้เจ้าหน้าที่ดำเนินการประมูลต่อ ขณะเดียวกันตลอดการประมูล 18 ชั่วโมงมีตัวแทนผู้เข้าร่วมประมูลออกจากการประมูลไปเพียง 1 คนเท่านั้น
 